b'\n_START_ARTICLE_\nArvaa Kuka?\n_START_PARAGRAPH_\nArvaa Kuka? (engl. Guess Who?) on Hasbron markkinoima arvauspeli, jossa pelaajat pyrkiv\xc3\xa4t kuulustelun ja poissulkemisen avulla p\xc3\xa4\xc3\xa4ttelem\xc3\xa4\xc3\xa4n, mink\xc3\xa4 pelilaudalla olevista hahmoista vastapelaaja on valinnut.\n_START_SECTION_\nPelin kulku\n_START_PARAGRAPH_\nPeli\xc3\xa4 pelaa kaksi henkil\xc3\xb6\xc3\xa4, joista kummallakin on oma hahmolauta. Laudalla on 24 yksinkertaisesti piirretty\xc3\xa4 hahmoa ja heid\xc3\xa4n etunimens\xc3\xa4. Ideana on kysy\xc3\xa4 kysymyksi\xc3\xa4, joihin voi vastata kyll\xc3\xa4 tai ei. Esimerkiksi jos henkil\xc3\xb6 A kysyy henkil\xc3\xb6lt\xc3\xa4 B "Onko hahmollasi harmaat hiukset?" ja B vastaa kielt\xc3\xa4v\xc3\xa4sti, voi A sulkea pois kaikki hahmot, joilla on harmaat hiukset. Jos taas B vastaa my\xc3\xb6nt\xc3\xa4v\xc3\xa4sti, A sulkee pois kaikki hahmot, joilla ei ole harmaita hiuksia. Hahmot suljetaan pois omalta laudalta sulkemalla sen edess\xc3\xa4 oleva ikkuna.\n_START_SECTION_\nEri versioita\n_START_PARAGRAPH_\nAlkuper\xc3\xa4isen Arvaa kuka? -pelin lis\xc3\xa4ksi Hasbro on markkinoinut muun muassa my\xc3\xb6s Travel Guess Who - ja Guess Who? Wonderful World Of Disney -pelej\xc3\xa4.'